Аҟәатәи амҩақәа хԥа каҭранла рыхҟьара Аиааира амш аламҭалаз имҩаԥгахоит
© Sputnik / Томас ТхайцукУкладка дорожного полотна
© Sputnik / Томас Тхайцук
Аҟәатәи амҩақәа хԥа рҿы Аинвестпрограмма аҳәаақәа ирҭагӡаны аремонт-еиҭашьақәыргыларатә усурақәа мҩаԥысуеит – аӡыршьҭрақәа шьҭарҵоит.
АҞӘА, нанҳәа 13 - Sputnik. Аҟәа ахада Беслан Ешба аинспекциа азиуит Џьонуа, Гәлиа, Абазақәа рымҩаҿ аӡыршьҭрақәа рышьҭаҵара шымҩаԥысуа. Урҭ цәыббрамза алагамҭаз ишьҭаҵаны амҩақәа каҭранла рыхҟьара Аиааира амш аламҭалаз имҩаԥгахоит ҳәа иақәгәыӷуеит ҳәа аанацҳауеит ақалақь ахадара асаит.
Ешба иҳәоит амаҵзурақәа адҵа шрыҭоу ишалшо ала ирццакны аусурақәа мҩаԥгазарц.
"Аусурақәа цоит. Ҳҿаԥхьа иқәгылоу ауснагӡатәқәа мҩаԥгахоит. Ҭагалан ахь ииамгакәа иахәҭоу ҟаҳҵоит. Иаадыруеит ари аҭагылазаашьа ақалақь ауааԥсыреи асасцәеи агәынамӡара шрызцәырнаго. Џьонуеи Гәлиеи рымҩақәа ирҿуп ақалақь ахадара, Абазақәа рымҩаҿ аиҿкаара ҷыда адыԥхьалан аусурақәа цоит", - иҳәоит Ешба.
Ақалақь ахада иажәақәа рыла, аусурақәа ирылаган ииасыз ашықәс азы. Усҟан аӡымҩангагақәа шьҭаҵан. Амҩақәа акаҭран рықәҵара 2021 шықәсахьы ииаган.
"Аматериалқәа рзы проблема ыҟаӡам. Ес-ҩба хԥа мшы амашьынақәа аауеит атрубақәа рыманы", - иҳәеит иара.
Иара убасгьы иазгәеиҭеит аекологцәа рабжьгарала арҭ амҩақәа рҿы аиҭаҳатә ҿыцқәа шазаарго.
Аусутә рацәоуп. Убри азы аамҭак ала ҩба-хԥа бригада аус руеит.
2020 шықәса цәыббрамзазы ирылаган арҭ ахымҩак рҿы акоммуникациатә ҳақәеи аӡымҩангагақәеи рышьҭаҵара.
Аусурақәа ҩ-етапкны еихшан: ӡыла аиқәыршәареи аӡымҩахгареи, амҩа акаҭран ақәҵара.
Аусурақәа рзы ахарџь иартәоит: Џьонуа имҩаз- 61 миллион мааҭ, Абазақәа рымҩаз – 35 миллион мааҭ, Гәлиа имҩаз – 42 миллион мааҭ. Џьонуа имҩа 1250 метра иҟоуп, Абазақәа рымҩа - 550 метра, Гәлиа имҩа –1340 метра.